行路難二十篇（幷序） 第十二章明金剛解脫
作者：傅翕
朝代：唐

paragraphs: 君不見金剛語句非真實，萬象森羅同一無。
而此空無爲佛母，復是真如無上珠。
世人不知求此寶，貧窮怱怱六趣奴。
不事身中法身佛，冗冗向外禮浮圖。
乍看而欲似精進，檢責身中皆併麄。
用箇麄心逞言語，不了真源由是愚。
隨情憶想而分別，五陰六賊競來誅。
不肯尋求無上道，但知虛妄取名譽。
口雖唱善還生惡，空言真實反成虛。
余今反虛持作實，亦不證實入無餘。
行路難，路難舉世皆虛妄。
十纏五陰性無知，愚人於中自生障。